钦定古今图书集成/方舆汇编/职方典/第1145卷 > 《新建厢禁守御营记》张昌基
## 钦定古今图书集成/方舆汇编/职方典/第1145卷 > 《新建厢禁守御营记》张昌基

祖宗立国之制，以丘为重。虽取守一道，源委皆仁，而
防微遏萌，创法垂统，于军制为尤密。亲卫殿禁之军，
天日龙神为营，既聚于京师；节、察、防、团、刺史之名，又
散于州郡。守贰之职，先军后州。其属佥书推判官，率
领军事，下而曹掾，悉曰“参军。”定民志，强主威，宁国步，
而永亿万年之丕基若此。郢为州，当南北之交，而使
名则防御领焉。中兴以来，又为边冲，地望益重，军制
尤不可忽。始州有禁军，有厢军。自岳武穆复伪齐，又
益以守御军。然三营之废久矣，隶于尺籍伍符者仅
百数，托宿寓爨，晨至暮逸，乌合萍散。间有义属者，又
皆僦居错处，无所统一。或以诘守者，则曰：“所恃以却
献，吾有戍兵，又有民兵，彼厢、禁守御处名耳，袭陋从
简，胡为不可？”溧阳张孝曾至而慨焉。越六月，囊封奏
陈，首以是请。迨次年秋，邦条益举，民力滋暇。乃访故
营地居者才十数，编茅葺苇，曾不足以庇风雨。馀皆
为公帑僦地，又捐钱以赎之，得十之六七。为屋九百
楹，五五相向，绳直翼张，址坚势宏，材良工密。于是前
之托而寓者，率宿于斯。而僦居错处者，皆得以类相
从，而无所托于斯。侯之意犹未厌也。方且积赢羡以
谋全功，广招募以登元籍，复割俸缗为娶室家，俾为
生息蕃衍之计。识者诧曰：“此汉晁错实边法，而唐李
德裕雄边军比也。”使为封疆之守者，率如侯十年生
聚，十年教训，二十年之外，汉水之北，白沟河之南，其
复归职方氏之籍乎？孝曾治行为边州第一，其于是
役也，深得祖宗重州兵之意，故规摹设张，不以戍卒
民兵为可恃，而经权并用，本末兼举，凛然有乾德、建
隆间气象，识者韪之。因录其实以告后人，俾勿坏。